**CAIET DE SARCINI**

**ACHIZIȚIE SERVICII DE FORMARE (TRAINING) ÎN CADRUL PROIECTULUI FSS**

**STUDENT ÎN TRAINING**

**CUPRINS**

[CAP. I – CONTEXTUL ACHIZIȚIEI DE SERVICII](#Cap1)

[CAP. II – CERINȚE MINIME PRIVIND SERVICIILE SOLICITATE](#Cap2)

[II.1. – Cerințe generale](#Cap2_1)

[II.2. – Cerințe (specificații) tehnice specifice](#Cap2_2)

[II.3. – Obligații care revin prestatorului de servicii](#Cap2_3)

[CAP. III – PRECIZĂRI PRIVIND MODUL DE ELABORARE A PROPUNERII TEHNICE](#Cap3)

[CAP. IV – RAPORTAREA ACTIVITĂȚILOR. CONDIȚII DE RECEPȚIE ȘI PLATĂ A SERVICIILOR PRESTATE](#Cap4)

**[CAP. I. CONTEXTUL ACHIZIȚIEI DE SERVICII](#Cuprins)**

Universitatea POLITEHNICA din București (U.P.B.) își asumă misiunea de a pregăti specialiști în diferite domenii tehnice, capabili de a utiliza cunoștințe științifice, tehnice și cultural-umaniste valoroase, de a contribui la progresul tehnologic, economic și social-cultural al societății românești și al lumii contemporane.

În acest context general, achiziția privind serviciile de organizare conferințe în sistem online este necesară pentru buna desfășurare a proiectului ***STUDENT ÎN TRAINING***.

Conform Comunicării Comisiei către Parlamentul European, Consiliu, Comitetul Economic și Social European și Comitetul Regiunilor privind realizarea Spațiului european al educației până în 2025, o educație de calitate le oferă tinerilor cunoștințele, competențele și atitudinile necesare pentru a prospera în viață și pentru a face față multiplelor provocări cu care se vor confrunta (pag. 7). În cadrul aceluiași document, sunt încurajate activitățile pentru studenți care conduc la stăpânirea competențelor transversale, precum gândirea critică, spiritul întreprinzător, creativitatea și implicarea civică prin abordări transdisciplinare, centrate pe învățare și bazate pe provocări. (pag. 8) Astfel, încurajarea competențelor transversale precum gândirea critică, spiritul întreprinzător, creativitatea și implicarea civică sunt factori-cheie pentru construirea unei societăți reziliente de către următoarele generații de studenți, cercetători și inovatori.

Totodată, pornind de la Obiectivul 4 – Educație de calitate – Garantarea unei educații de calitate și promovarea oportunităților de învățare de-a lungul vieții pentru toți din Strategia națională pentru dezvoltarea durabilă a României 2030, ce are ca țintă Creșterea substanțială a numărului de tineri și adulți care dețin competențe relevante, inclusiv competențe profesionale, care să faciliteze angajarea, crearea de locuri de muncă decente și antreprenoriatul, Universitatea POLITEHNICA din București, cea mai veche și prestigioasă școală de ingineri din România, își propune să organizeze, cu sprijinul studenților și al reprezentanților celor 15 facultăți ale UPB, o serie de training-uri, workshop-uri și conferințe cu tematici științifice și inginerești adresate studenților din toată țara și destinate dezvoltării competențelor transversale ale acestora.

Obiectivul principal al proiectului Student în training este acela de a spori creșterea prestigiului învățământului superior tehnic din țara noastră și de a contribui la dezvoltarea competențelor transversale ale studenților, prin participarea acestora la activități de formare specifice, interdisciplinare și specializate, precum și la workshop-uri și conferințe cu tematici științifice și inginerești, dedicate dezvoltării personale și profesionale a acestora.

În cadrul proiectului, vor fi organizate 9 sesiuni de training pentru dezvoltarea de competențe transversale specifice, interdisciplinare și specializate (9 grupe de studenți din toată țara, fiecare grupă având în componența sa 15 participanți), 2 workshopuri tematice și o conferință.

Participarea la sesiunile de training, workshop-urile și conferințele tematice organizate prin proiect va conduce la dezvoltarea competențelor transversale ale studenților privind inserția activă și eficientă în comunitatea școlară/profesională (acele capacități care transcend un anumit domeniu, respectiv program de studii, având o natură trans-disciplinară. Acestea constau în abilități de lucru în echipă, abilități de comunicare orală și scrisă în limba maternă/străină, utilizarea tehnologiei informației și comunicării – TIC, rezolvarea de probleme și luarea deciziilor, autonomia învățării, inițiativă și spirit analitic, deschiderea către învățarea pe tot parcursul vieții, respectarea și dezvoltarea valorilor și eticii profesionale etc.).

[**CAP. II – CERINȚE MINIME PRIVIND SERVICIILE SOLICITATE**](#Cuprins)

**[II.1. Cerințe generale](#Cuprins)**

Prezentul capitol reglementează regulile de bază care trebuie respectate astfel încât potențialii ofertanți să elaboreze propunerea tehnică corespunzător cu necesitățile autorității contractante, pentru asigurarea serviciilor.

Ofertarea de servicii cu caracteristici tehnice inferioare celor prevăzute în prezentul Caiet de sarcini sau de servicii care nu satisfac, în totalitate, cerințele Caietului de sarcini, va determina declararea neconformității ofertei respective și, în consecință, respingerea acesteia.

Serviciile care fac obiectul prezentului Caiet de sarcini vor fi prestate cu respectarea condițiilor minime din prezentul caiet de sarcini.

**NOTĂ:** Vor fi acceptate ofertele care oferă performanțe egale sau superioare celor specificate.

**[II.2. Cerințe (specificații) tehnice specifice](#Cuprins)**

**Obiectiv:** Organizarea și susținerea a nouă sesiuni de formare (training) pentru 135 participanți (studenți) din toată țara.

**Locație:** Cele nouă sesiuni de formare (training) vor fi susținute în format fizic, la sediul autorității contractante, locațiile exacte de desfășurare a acestora urmând a fi comunicate ulterior prestatorului de servicii.

În cazul în care situația generată de pandemia de COVID-19 nu va permite desfășurarea fizică a sesiunilor de formare (training), acestea vor fi organizate în mediul online, prin intermediul unei platforme destinată organizării de conferințe online, pusă la dispoziție de către autoritatea contractantă.

**Descriere:** Evenimentele se vor desfășura în perioada 25 Noiembrie – 10 Decembrie 2021.

Prestatorul are obligația de a asigura servicii de formare (training) pentru maximum 135 participanți la eveniment, concomitent.

Participanții vor fi împărțiți în grupe de lucru (9 grupe, 15 participanți/grupă). Întregul program de formare pentru o grupă de participanți va avea o durată de 5 zile calendaristice, cu 4 ore de curs/zi (total: 20 ore de curs/grupă).

Pentru asigurarea serviciilor de formare, prestatorul are obligația de a asigura prezența a minimum un trainer (expert formare) pentru fiecare grupă de participanți la activitate, care să îndeplinească condițiile minime precizate în prezentul caiet de sarcini.

În vederea organizării şi livrării programului de formare (training), prestatorul va elabora designul şi suportul de curs pentru fiecare dintre training-urile ce vor fi livrate în cadrul proiectului.

Pentru fiecare dintre modulele predate, prestatorul va avea în vedere dezvoltarea materialelor de formare. Varianta finală a suportului de curs va fi prezentată integral reprezentanților autorității contractante cu 3 zile calendaristice înainte de susţinerea programului de formare.

Prestatorul va trebui să colaboreze cu autoritatea contractantă pentru definitivarea designului şi a suportului de curs specific pentru fiecare curs. Suportul de curs va fi pus la dispoziţia fiecărui participant.

**Conţinutul documentelor de curs:**

* Suport de curs;
* Design de curs;
* Planul lecţiilor cu obiective şi puncte de învăţat;
* Exerciţii;
* Studii de caz;
* Procedură de evaluare.

**Prestatorul va pune la dispoziţia Beneficiarului următoarele documente:**

* Un plan detaliat al derulării activităţilor pentru toate componentele şi fazele contractului, depus pentru revizuire cu 3 zile calendaristice înainte de susţinerea programului de formare.
* Un raport final, ce trebuie să fie redactat la sfârşitul perioadei de execuţie a contractului.

Raportul Final trebuie însoţit de factura finală. Autoritatea contractantă poate cere prestatorului să elaboreze în decursul implementării contractului alte rapoarte necesare pentru buna desfăşurare a acestui contract. Toate rapoartele şi datele rezultate din acest proiect vor constitui proprietatea autorității contractante.

**Servicii solicitate:**

|  |  |  |  |  |  |
| --- | --- | --- | --- | --- | --- |
| **Nr. Crt.** | **Denumire curs** | **Perioada** | **Grup tinta** | **Durata** | **Descriere** |
| 1 | Java Script | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | - Introducere în limbajul de programare și prezentarea conceptelor de bază: variabile, operatori, comentarii, etc.  - Folosirea structurilor decizionale: Structură if/else; bucle, declarații, etc.  - Aplicarea principalelor funcții ale limbajului pentru descriere, scop, recursivitate, etc.  - Lucrul cu obiecte și structuri.  - Caracteristicile ES6 și compatibilitatea cu browserele contemporane.  Aplicațiile web ale programării asincrone  Notația JSON în schimbul de informații. |
| 2 | Photoshop | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | - Introducerea și prezentarea programului;  - Gestionarea fișierelor: deschiderea și importarea.  - Navigarea în spațiul de lucru și schimbarea imaginilor.  - Lucrul cu straturi (Layers).  - Salvarea și exportarea de fișiere în diverse formate.  - Reglarea luminozității, tonurilor și culorilor.  - Editarea fișierelor brute preluate din camera foto.  - Instrumente de selecție și decupare a obiectelor și imaginilor.  - Tehnici și instrumente de prelucrare prin pictare și retușare.  - Setarea rezoluției optime și a spațiilor de culoare.  - Organizarea fișierelor și exportul pentru elemente WEB. |
| 3 | Editare Foto | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | Introducere în fotografie  Noțiunile de tehnică fotografică   * Diafragma * Timpul de expunere * ISO * Temperatura de culoare   Fotografia de portret (teorie și practică)   * Fotografie cu lumină naturală * Fotografie cu lumini de studio   Fotografie de eveniment/conferință de presă (teorie și practică)   * Echipamentul necesar   Editare (teorie și practică)   * Selectarea cadrelor * Editarea lor în softurile de editare |
| 4 | Facebook and Google Ads | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | Google Ads:   * Pay-per-click: cum și unde apar reclamele, structura, intenția de cumpărare, sistemul de licitație; * Definirea target-ului, a clientului țintă, traseul utilizatorului; * Tipuri de campanii, grupuri de reclame, cuvinte cheie, raportări; * Cum funcționează cuvintele cheie, tool-uri utile, Keyword Planner, volumul de search; * Targetarea prin cuvinte cheie: cuvinte exacte, fraze, cuvinte cheie negative; * Crearea de reclame, campanii, monitorizare, strategii de optimizare.   Facebook Ads:   * Setări inițiale; * Tipuri de campanii și adresabilitate; * Definirea target-ului, a clientului țintă, traseul utilizatorului; * Reclamă de tip Organic vs. Plătită vs. Link-uri; * Tipuri de licitație; * Optimizarea conversiei; * Analiticele Facebook și cum se măsoară campaniile. |
| 5 | Jurnalism | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | - Jurnalismul și comunicarea mass-media  - Gestionarea Surselor și a Informației în jurnalism  - Profesia de jurnalist - deontologie, atribuții și responsabilități  - Jurnalismul specializat: economic, sportiv, social, cultural  - Scriitura jurnalistică și stilul jurnalistic  - Genuri Jurnalistice de Informare - Știrea și Interviul  - Genuri jurnalistice de informare - Reportajul și Ancheta  - Genuri Jurnalistice de Opinie: Editorialul, Cronica, Recenzia  - Jurnalismul de Televiziune, Radio și Online  - Mass media. Aspecte legislative - Libertatea de Exprimare |
| 6 | Editare video | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | - Introducere si prezentarea programelor de editare video.  - Pregătirea fișierelor de lucru și gestionarea datelor.  Organizarea fișierelor și metodologia de lucru: importare fișiere video, selectarea secvențelor dorite pentru editare, corecția spatiilor de culoare, exportarea fișierelor prelucrate, etc.  - Editarea sunetului și lucrul cu fișiere audio: sincronizarea sunetului cu imaginea, design de sunet.  - Folosirea tranzițiilor și tipuri de tranziții practicate în editarea video.  - Folosirea efectelor: exemple de efecte folosite cu precădere în editarea video.  - Noțiuni și tehnici de reglare a culorii. Principalele instrumente de corecție a culorii folosite în editarea video/  - Lucrul cu diferite formate video: 4:3 vs. 16:9  - Exportarea fișierelor și tehnici de comprimare. |
| 7 | AutoCAD | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | Însuşirea conceptelor şi terminologiei utilizate în realizarea desenelor de execuţie utilizând software-ul AutoCAD, prin:   * Dobândirea cunoştinţelor privind utilizarea proiecţiilor ortogonale şi axonometrice, interpretarea şi excutarea unui desen tehnic. * Dobândirea cunoştinţelor privind utilizarea comenzilor de bază de desenare ale software-ului AutoCAD. * Dobândirea cunoştinţelor privind utilizarea comenzilor de editare, organizare şi plotare cu care lucrează software-ul AutoCAD. * Fixarea şi adâncirea cunoştinţelor practice pentru realizarea desenelor de execuţie utilizând software-ul AutoCAD. * Fixarea şi adâncirea cunoştinţelor practice pentru utilizarea proiecţiilor ortogonale şi axonometrice, interpretarea şi excutarea unui desen tehnic. * Fixarea şi adâncirea cunoştinţelor practice pentru utilizarea comenzilor de bază de desenare, de editare, organizare şi plotare ale software-ul AutoCAD. |
| 8 | Tehnician Audio-Video | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | Însuşirea conceptelor şi abilităților tehnice – nivel începător legate de echipamente și modalități de funcționare ale acestora în cadrul unei televiziuni, prin:   * Dobândirea cunoştinţelor privind modalitatea de funcționare a semnalelor audio-video * Dobândirea cunoştinţelor privind utilizarea unor camere de filmare profesionale * Dobândirea cunoştinţelor privind utilizarea de mixere audio&video profesionale * Dobândirea cunoştinţelor privind utilizarea echipamentelor specifice unei regii tehnice * Dobândirea cunoştinţelor privind fluxul tehnic a unei producții de televiziune |
| 9 | Social Media | 25 noiembrie – 10 decembrie 2021 | 15 participanți (studenți) | 5 zile (4 ore/zi, 20 ore în total) | - Crearea unei strategii în social media: tipuri de targetare, loialitate, retenție și câștigarea de noi clienți.  - Monitorizare în Social Media, informații cheie.  - Crearea de conținut în social media.  - Marketing bazat pe influenceri.  - Advertising în Social Media: Facebook, Instagram, Linkedin, Twitter, Tiktok.  - Analitice și măsurarea succesului unei campanii integrate. |

Prestatorul va trebui să prezinte în cadrul ofertei modul de organizare a activităţii sale pentru a respecta obiectul contractului. De asemenea, va descrie detaliat metodele folosite pentru îndeplinirea şi respectarea pachetului de servicii, formatorii propuși, programul şi livrabilele. Descrierea trebuie să fie suficient de clară astfel încât să se poată identifica rezultatele pentru fiecare activitate.

**Experiența dovedită a experților formare**: Oferta tehnică va fi însoțită de documente doveditoare ale experienței experților de formare propuși în furnizarea de programe de formare similare: Curriculum vitae, recomandări, diplome etc.

**[II.3. – Obligații care revin prestatorului de servicii](#Cuprins)**

Prestatorul are obligația de a executa serviciile prevăzute în contract cu profesionalism și promptitudine în conformitate cu prevederile caietului de sarcini.

Prestatorul are obligația să informeze, în mod corect și complet, autoritatea contractantă cu privire la caracteristicile esențiale ale serviciilor ce se vor presta, prin conturarea unei imagini precise a ofertei (ofertelor) sale, cu scopul de a asigura și apăra respectarea drepturilor și intereselor legitime ale consumatorilor.

Prestatorul are obligația să anunțe autoritatea contractantă/achizitorul, în scris, în cel mai scurt timp, despre orice schimbări neprevăzute ce s-ar putea ivi, înaintea sau în timpul prestării serviciilor.

Prestatorul este pe deplin responsabil pentru execuția serviciilor.

**[CAP. III – PRECIZĂRI PRIVIND MODUL DE ELABORARE A PROPUNERII TEHNICE](#Cuprins)**

Prin Propunerea Tehnică depusă, ofertantul are obligația de a face dovada conformității serviciilor care urmează a fi prestate cu cerințele prevăzute în Caietul de sarcini.

Prin Propunerea Tehnică, ofertanții vor prezenta descrierea detaliată a serviciilor ofertate, precum și alte informații considerate semnificative pentru evaluarea corespunzătoare a propunerii tehnice.

Prin Propunerea Tehnică, în ceea ce privește descrierea tehnică a serviciilor, ofertanții vor trebui să demonstreze corespondența strictă a acestora cu specificațiile tehnice solicitate de autoritatea contractantă.

În urma evaluării tehnice, vor fi considerate admisibile numai acele oferte care îndeplinesc elementele obligatorii, conform specificațiilor din caietul de sarcini al achiziției.

**[CAP. IV – RAPORTAREA ACTIVITĂȚILOR. CONDIȚII DE RECEPȚIE ȘI PLATĂ A SERVICIILOR PRESTATE](#Cuprins)**

Plata contravalorii serviciilor prestate se va face în lei, pe baza facturii fiscale, cu ordin de plată, după prestarea și recepția serviciilor.

Plata serviciilor prestate se va efectua în termen de maxim 30 de zile de la primirea de către Achizitor a facturii emise de Ofertant la încheierea perioadei serviciilor prestate, încheiere consemnată prin recepția calitativă și cantitativă a serviciilor.

Recepția serviciilor va fi consemnată printr-un proces verbal de recepție întocmit în două exemplare, unul pentru Achizitor și unul pentru Prestator.

Documente care vor însoți factura: procesul verbal de recepție, raportul final.

**Întocmit,**

**Alexandra Comândaru**

Șef serviciu

Serviciul Programe și Activități pentru Viitori Ingineri